הוועדה המשותפת לוועדת הכלכלה ולוועדת הכספים לעניין מאגר מידע למחירי מוצרים, כנסת 18, פרוטוקול מספר 1, 2012-09-12 09:30

כרמל שאמה-הכהן: בוקר טוב.

כרמל שאמה-הכהן: אני פותח את הישיבה של הוועדה המשותפת לוועדות הכלכלה והכספים לעניין מאגר מידע למחירי מוצרים.

כרמל שאמה-הכהן: על סדר היום: הצעת חוק פרטית, הצעת חוק מאגר מידע לעניין מחירי מוצרים ברשתות שיווק, התשע"ב-2012, של חברי הכנסת: שכיב מורד שנאן ושלי.

כרמל שאמה-הכהן: אנחנו שני היוזמים.

כרמל שאמה-הכהן: הצעת החוק הזאת בעצם באה לייצר לצרכן הישראלי תנאי שקיפות ותחרות בתמחור וקבלת החלטות בעת רכישה שמתאימה לשנות האלפיים, תוך שימוש בטכנולוגיות מאוד פשוטות שזמינות היום לכל צרכן ולכל בית.

כרמל שאמה-הכהן: זה יכול להיעשות דרך אינטרנט, או באמצעות טלפון סלולארי וכדומה.

כרמל שאמה-הכהן: בעצם, כל אמצעי דיגיטאלי שמחובר להעברת נתונים יוכל לעשות שימוש יעיל בבסיס הנתונים שהחוק הזה בעצם רוצה להקים.

כרמל שאמה-הכהן: בסיס הנתונים שהחוק הזה מכוון להקים הוא בסיס נתונים אחד שבו יהיו מרוכזים כל מחירי המוצרים ברשתות השיווק, כשהם מעודכנים אונליין, נכון לאותה שנייה.

כרמל שאמה-הכהן: בעצם, זה בסיס נתונים שמחובר לכל הקופות ולכל הרשתות שמפעילות קופות אלקטרוניות.

כרמל שאמה-הכהן: אדם, משפחה, זוג או עקרת בית שעורכים קניות, יכולים בלחיצת כפתור, בין אם זה באפליקציה בסלולארי או בין אם זה באתר אינטרנט, לראות איפה סל המוצרים או מוצר ספציפי הוא הזול ביותר בטווח מרחק מהבית אותו יקבעו מראש.

כרמל שאמה-הכהן: אפשר יהיה לקבוע סל מוצרים קבוע, אפשר יהיה לראות מי הרשת הכי זולה ומי הכי יקרה.

כרמל שאמה-הכהן: המאגר יוכל לשמש לא רק צרכנים אלא גם את מדורי הצרכנות בכלי התקשורת.

כרמל שאמה-הכהן: היום אנחנו רואים השוואות מחירים שנעשות יום או יומיים לפני כן.

כרמל שאמה-הכהן: לא תמיד אפשר לדעת האם הרשת ידעה מראש על ההשוואה הזאת ועד כמה זה נכון לאותו רגע.

כרמל שאמה-הכהן: מי שפותח עכשיו את דפי העיתונות ורואה את הפרסומות של מוצרים ואת המבצעים, אין לצרכן כלי שבו הוא יכול לשקלל איפה באמת הכי זול.

כרמל שאמה-הכהן: הוא איננו יכול לשכלל את האותיות הקטנות.

כרמל שאמה-הכהן: פה המבצע הוא לשני מוצרים ופה מותר עד שני ק"ג בשר.

כרמל שאמה-הכהן: מסד הנתונים יהיה מספיק חכם כדי לדעת לשקלל הנחות, מגבלות על הנחות.

כרמל שאמה-הכהן: היום כשאנחנו נמצאים מול מדף בסופר אנחנו יכולים להשוות בין מים מינרלים של "נביעות" לבין מים מינרלים של "מי עדן".

כרמל שאמה-הכהן: אנחנו לא יודעים להשוות כמה עולים המים ב"היפר דודו" אל מול "רמי לוי", כי אנחנו לא רצים ממקום למקום ואין לנו יכולת לסרוק את המדפים.

כרמל שאמה-הכהן: מסד הנתונים הזה יאפשר בלחיצת כפתור לסרוק את כל המדפים בארץ ומחזיר תשובה איפה הכי כדאי לנו לקנות.

כרמל שאמה-הכהן: זה ייצור תחרות אמיתית ומלאה בין הרשתות.

כרמל שאמה-הכהן: כל אחת תרצה להיות הרשת הזולה ביותר.

כרמל שאמה-הכהן: לא יהיה צורך להשקיע מיליונים בפרסומים כדי להוכיח שאני זול יותר.

כרמל שאמה-הכהן: זה יהיה המדד הכי אובייקטיבי.

כרמל שאמה-הכהן: אין ספק שזה יגרום גם ליעילות בתהליך הרכישה, מבחינת ההוזלה במחיר וגם לתחרות מוגברת בקרב הרשתות.

כרמל שאמה-הכהן: מכאן יהיו אפשרויות נוספות.

כרמל שאמה-הכהן: הטכנולוגיה מאפשרת גם דברים שקשורים לנוחות, להזמנות של רכישות דיגיטליות.

כרמל שאמה-הכהן: יהיה מי שירצה לשרת את הצרכן בנתונים על ההרכב התזונתי של מוצרי מזון שיהיו זמינים שם עם השוואות כאלה ואחרות.

כרמל שאמה-הכהן: בכלל, זה יהפוך את תהליך הרכישה הרבה יותר משוכלל.

כרמל שאמה-הכהן: לכן מצאנו חשיבות להצעה.

כרמל שאמה-הכהן: אנחנו יודעים שאחת ההמלצות של וועדת קדמי, שדנה בשוק המזון, היתה הקמת מאגר כזה.

כרמל שאמה-הכהן: אנחנו שמחים שאנחנו רואים עין בעין את הדברים.

כרמל שאמה-הכהן: כמובן שהדבר הוא ראשוני וצריך לעבד אותו כך שיהיה מוצר אמין, זמין ומדויק ושיסגור את כל ההתחכמויות שיבואו בעקבותיו.

כרמל שאמה-הכהן: אני רוצה לציין שהשר המופקד על שיפור השירות הממשלתי לציבור, השר מיקי איתן, פנה לוועדה והביע רצון להוביל מטעם הממשלה, יחד עם המשרדים הרלוונטיים, את היוזמה הזאת.

כרמל שאמה-הכהן: הוא רואה בה יוזמה מבורכת.

כרמל שאמה-הכהן: אגב, הוא הציג את היוזמה לראש הממשלה והוא בירך עליו בפה מלא ואמר שהרעיון נפלא וצרים לקדם אותו בדרך הכי מהירה שאפשר.

כרמל שאמה-הכהן: לכן אנחנו מקיימים את דיון בפגרה.

כרמל שאמה-הכהן: חבר הכנסת שנאן, בבקשה.

שכיב מוראד שנאן: בוקר טוב אדוני היושב ראש, בוקר טוב לכל הנכבדים שכיבדו אותנו בנוכחותם.

שכיב מוראד שנאן: אין לי הרבה מה להוסיף על דברי היושב ראש מבחינת התוכן של החוק כי הסברת הכי טוב שיש.

שכיב מוראד שנאן: חשוב לי להדגיש שמטרתנו העיקרית היא שיפור השירות לאזרח.

שכיב מוראד שנאן: שהאזרח יוכל לקבל בזמן אמת אינפורמציה אמיתית שמובילה אותו למקום הטוב ביותר לעשות את הרכישה.

שכיב מוראד שנאן: כמובן שאחרי שהאזרח יבחר את המקום בו הוא רוצה לקנות בהתאם למחיר, זה יביא את רשתות השיווק ואת כל הגורמים האחרים להתאים עצמם לרצונו של האזרח.

שכיב מוראד שנאן: נכון שזאת הצעה ראשונית אבל היא הצעה מהפכנית שעלינו לקדם אותה כמה שיותר מהר על-מנת להביא את המדינה ואת הצרכנים למצב שיתאים לעידן הטכנולוגי שבו אנחנו חיים.

שכיב מוראד שנאן: עשיתי כמה בדיקות.

שכיב מוראד שנאן: בארץ קיים מודל שניתן לחקות אותו.

שכיב מוראד שנאן: בלי לנקוט בשמות של חברות, על-מנת לא להיחשב כאחד שעושה תעמולה למען חברה או אחרת.

שכיב מוראד שנאן: היום באזור המרכז ניתן לעשות השוואה בין 3 או 4 רשתות.

שכיב מוראד שנאן: אין מחויבות של כל הרשתות להיות בעסק הזה.

שכיב מוראד שנאן: החוק הזה יחייב את כולם להיות חלק מהעניין ולתת צילום מצב אמיתי בזמן אמת לאותה עקרת בית, לאותה משפחה ולאותו צרכן.

שכיב מוראד שנאן: יציאתו מהבית בדרך לעשות את הקניות שיחליט איפה כי כדאי ללכת.

שכיב מוראד שנאן: זה יגביר את התחרות, יחזק את הצרכנים וייתן להם מעמד של שותף בקביעת המחירים וכנראה יביא גם להוזלת מחירים וגם לשיווק יותר טוב.

שכיב מוראד שנאן: אדוני, אני מאחל לשנינו, גם לך וגם לי, שנצליח להעביר כמה שיותר מהר את הצעת החוק הזאת לטובת הציבור במדינת ישראל.

כרמל שאמה-הכהן: עו"ד אהוד פלג, מנכ"ל המועצה הישראלית לצרכנות.

אהוד פלג: בוקר טוב.

אהוד פלג: המועצה לצרכנות מברכת, כמובן, על ההצעה הזאת.

אהוד פלג: המועצה גם המליצה על הקמת מאגר מחירים אינטרנטי לוועדת קדמי, ביחד עם המלצה נוספת לחייב חנויות להעמיד את המחירים באתר האינטרנט של החנות עצמה.

אהוד פלג: צריך להבין שהצרכן בחנות, מבחינה פסיכולוגית, הוא כמו לקוח שבוי.

אהוד פלג: הוא יכול לעשות השוואה בין המוצרים באותה חנות אבל לרוב הוא לא יודע וגם לא ילך לכתת רגליו בחנויות באותו אזור.

אהוד פלג: מימוש הזכות הצרכנית היסודית של ביצוע בחירה מושכלת, מחייבת הנגשת מידע השוואתי לצרכן.

אהוד פלג: היום בעידן הטכנולוגי אנחנו יכולים לאפשר לו את זה עוד לפני שהוא יוצא מהבית ומכאן חשיבותה של ההצעה הזאת.

אהוד פלג: צריך לציין שההצעה הזאת היא כלי בקרה ובדיקה עצמאי לצרכנים, שמתווסף על הכלים של הצגות המחיר שנמצאות בחוק הגנת הצרכן ובתקנות קיימות, לרבות הצגת מחיר ליחידת מידה, שבאה לעזור לו להשוות.

אהוד פלג: יש תקנות שאנחנו מנסים לקדם, שזה תקנות מחיר לפריט במארז כדי שניתן יהיה להשוות בין מארזים בגדלים שונים של חיתולים, נייר טואלט, ולא לבלבל את הצרכן בתרגילי מתמטיקה מיותרים.

אהוד פלג: רק לפני שבועיים נכנסו תקנות חשובות מאוד של שילוט מוצרים בפיקוח שמטרתן ותוצאתן, כך אנחנו מקווים, תהיה להציף ולהבליט את המוצרים בפיקוח לידיעת הצרכנים כברירת מחדל זולה וגם לנצל את ה השפעה הזאת למה שקרוי "השפעת עוגן", כלומר, למשוך מטה מוצרים דומים מקטגוריית מזון.

לאה ורון: אם אתה כבר מזכיר את התקנות, לפחות תאמר שהן התקבלו בוועדת הכלכלה.

אהוד פלג: בוודאי שהתקנות של חוק הגנת הצרכן מתקבלות בוועדת הכלכלה במסגרת העשייה המבורכת של ועדת הכלכלה, שאנחנו מאוד מאוד מעריכים אותה, מודים לה ומשתדלים לעזור לה כפי יכולתנו.

אהוד פלג: אם מדברים על קרדיט, אז הרעיון של תקנות שילוט מוצרים הוא רעיון של המועצה לצרכנות.

שכיב מוראד שנאן: זה לא קרדיט, זאת הצגת עובדות.

אהוד פלג: שתי הערות לנוסח החוק המוצע: הערה אחת מתייחסת להגדרת מוצר.

כרמל שאמה-הכהן: תעיר כשנגיע להגדרות.

כרמל שאמה-הכהן: תודה רבה לעו"ד פלג.

כרמל שאמה-הכהן: יוסי אריה מנכ"ל המכון הישראלי לאנרגיה וסביבה, בבקשה.

יוסי אריה: אני בהחלט מסכים עם קודמי, שהנושא של הנגשת מחירים הוא חיובי מאוד וחיוני.

יוסי אריה: יחד עם זאת, אני שואל את עצמי עד איפה צריכה להיות מעורבות ממשלתית בתוך הדברים האלה.

יוסי אריה: זאת הערתי הראשונה.

יוסי אריה: אם אני מבין נכון את הצעת החוק, אז כל הנתונים ירוכזו בידי הממשלה, בידי פקיד במשרד התמ"ת.

כרמל שאמה-הכהן: ההערה שלך היא איפה ירוכז ומי ינהל, או לגבי קיומו של מסד נתונים כזה?

כרמל שאמה-הכהן: אני חושב שמסדי נתונים זה דבר טוב.

כרמל שאמה-הכהן: אני חושב שהם צריכים להתנהל בשוק הפרטי.

כרמל שאמה-הכהן: אני חושב שלפחות במשק הדלק הם מתנהלים בשוק הפרטי.

כרמל שאמה-הכהן: אני חושב שהרגולטור צריך לדאוג שאכן המחירים יהיו מפוקחים, ישקפו את העלות שלהם ויהיו מפורסמים לציבור.

כרמל שאמה-הכהן: מאוד מפריע לי סעיף 2.

כרמל שאמה-הכהן: מאוד מפריע לי שכל האינפורמציה מרוכזת בתוך מחשב של פקיד ממשרד התמ"ת.

כרמל שאמה-הכהן: היום זה מחירים ומחר יכולות להיות לכך השלכות נוספות.

כרמל שאמה-הכהן: יש כאן נושא של מעורבות בשוק פרטי.

כרמל שאמה-הכהן: איפה יש פה מעורבות?

כרמל שאמה-הכהן: הרי על פי החוק המחירים חייבים להיות מוצגים ללקוח.

כרמל שאמה-הכהן: יש חוק סימון מוצרים ואין פה סוד מסחרי שמתגלה כי זה נתון פומבי.

כרמל שאמה-הכהן: הפעולה שמבצע סעיף 2 הוא לרכז אותו במקום אחד בצורה דיגיטלית.

יוסי אריה: אצל הממשלה, במשרד התמ"ת, במקום דיגיטלי.

כרמל שאמה-הכהן: כדי שיהיה מסודר ושלא יהיה נתון למניפולציות.

כרמל שאמה-הכהן: אלה נתונים שהם חד כיווניים.

כרמל שאמה-הכהן: מאגר המחירים הזה לא יכול להשפיע על הקופות של חברות הדלק, על המשאבות או על הסופרים.

כרמל שאמה-הכהן: הוא רק שואב נתונים מהקופות והוא לא מזרים להם נתונים.

כרמל שאמה-הכהן: כלומר, השאיבה היא חד צדדית.

יוסי אריה: אני בטוח שזה לא יקרה, אדוני, אבל עדיין כל האינפורמציה מרוכזת במקום אחד אצל פקיד אחד.

כרמל שאמה-הכהן: אני רוצה לרדת לסוף דעתך, מה החשש שיקרה?

יוסי אריה: אני לא יודע איזה סוג שימוש ייעשה בנתונים האלה.

יוסי אריה: לא בהיבט השלילי, בנושא של מטריצות, פרסום, כיוונים וכדומה.

יוסי אריה: כיווני צריכה, כיווני השפעה וכדומה.

יוסי אריה: איזה משחק ייעשה בנתונים האלה?

כרמל שאמה-הכהן: הנתונים האלה גלויים כבר היום.

כרמל שאמה-הכהן: אם מישהו רוצה לעשות מניפולציות על הנתונים האלה – אני לא יודע איזו מניפולציה כן אפשר לעשות.

כרמל שאמה-הכהן: אם למישהו יש כוונה רעה או רצון להזיק לאיזה גוף מסחרי או לאיזה ענף, הוא יכול לעשות את זה כבר היום.

כרמל שאמה-הכהן: המסד הזה מרכז את זה במקום אחד, מבטיח שהוא מעודכן אונליין ומאפשר שאיבה ממנו לאפליקציות פרטיות מסחריות, ממשלתיות, ככל שיהיו, לטובת הצרכן.

יוסי אריה: האם זה נכון שהממשלה תעשה את זה?

יוסי אריה: הרי ממילא השוק הפרטי עושה את זה במקומות שצריך לעשות את זה.

כרמל שאמה-הכהן: איפה?

יוסי אריה: בענף הדלק זה קיים כבר היום.

יוסי אריה: אני רוצה לומר שני משפטים על ענף הדלק: ענף הדלק הוא ענף שאת המחיר הממשלה קובעת לנו פעם בחודש.

כרמל שאמה-הכהן: לא על הסולר, לדוגמה.

יוסי אריה: אבל זה עדיין נכנס עכשיו לחובת הודעה בפיקוח.

יוסי אריה: בסך-הכול יש מרווח שיווק שגם הוא מפוקח.

יוסי אריה: זה המרווח שהחברות מקבלות ושגם הוא מפוקח.

כרמל שאמה-הכהן: אין הנחות על הדלק?

יוסי אריה: יש הנחות על הדלק.

יוסי אריה: הרגולציה היום קובעת שהמחיר יפורסם בשלטים בכל תחנה.

יוסי אריה: כלומר, כל מי שעובר מחוץ לתחנה על הכביש רואה היום את המחיר של כל מוצרי הדלק שנמכרים בתחנה.

יוסי אריה: אני לא רוצה לומר שמות של חברות, אני יכול לתת לאדוני את הרשימה לאחר הישיבה, אבל ישנן חברות שעוברות היום בין התחרות ומפרסמות בזמן אמיתי את המחירים בתחנות הדלק.

יוסי אריה: כאזרח, אם זה חשוב לי, אני יכול לפתוח את הטלפון שלי, מסתכל על כביש 443 ורואה מה המחירים בתחנות לפי הפרסום של אותה חברה ומחליט לעצמי.

כרמל שאמה-הכהן: אמנם יש היום מצבים כאלה אבל מדובר בחברה שאוספת את הנתונים.

כרמל שאמה-הכהן: יכול להיות שהיא אספה לפני שעה או שעתיים או לפני יום או יומיים.

כרמל שאמה-הכהן: אני לא יודע אם היא עוברת כל יום.

יוסי אריה: בזמן אמיתי, אדוני.

כרמל שאמה-הכהן: אין חברה שיכולה לאסוף כל הזמן בזמן אמיתי.

כרמל שאמה-הכהן: אין לה חיבור אונליין בהגדרה.

יוסי אריה: ברגע שאני נכנס למחויבות - - -

כרמל שאמה-הכהן: אני אתן לך דוגמה איך זה ישרת את הציבור.

כרמל שאמה-הכהן: יצאתי אתמול בלילה ואני צריך לתדלק.

כרמל שאמה-הכהן: אם תהיה לי את האפליקציה הזאת אני אראה שחברת "טן" שעושה מבצע בלילה, חסכתי המון כסף.

כרמל שאמה-הכהן: היום כל המכשירים הם על אפליקציות מבוססי מיקום.

כרמל שאמה-הכהן: אני לוחץ והוא אומר לי שהתחנה הזולה ביותר נמצאת כאן וכאן.

כרמל שאמה-הכהן: מה רע בזה?

יוסי אריה: אדוני, יש מה שנקרא העומס שאתה מטיל על החברות ועל המשווקים השונים בנושא של אינפורמציה שאתה חייב להעביר לגוף ממשלתי.

יוסי אריה: הניסיון שלי בדברים האלה, שזה יוצר הר של אחריות או מחויבות של חברה כלפי הרגולטור ברגע שנוצרים מאגרי המידע.

יוסי אריה: גם על זה אני יכול לתת לך מידע.

כרמל שאמה-הכהן: מבחינת עלויות?

יוסי אריה: לא רק מבחינת עלויות.

כרמל שאמה-הכהן: איזה עלויות יש פה?

יוסי אריה: עדיין אני צריך לעשות ממשק של מחשב ממני ומהקופה שלי אל התחנה.

יוסי אריה: כנראה שזה יהיה על חשבוני.

יוסי אריה: הצעת החוק לא מספיק מפורטת אבל לפי מה שאני מבין, יהיה צורך בממשק בין הקופה לבין מאגר המידע שנמצא בתמ"ת.

יוסי אריה: לפי הניסיון שלי, גם נוצרת אחריות.

יוסי אריה: כלומר, אני חייב להעביר את הנתונים.

יוסי אריה: אם הם לא עוברים, חס וחלילה, אני בתור מנכ"ל חברה - - -

כרמל שאמה-הכהן: לא, אתה מאפשר את החיבור.

כרמל שאמה-הכהן: ברגע שאפשרת את החיבור והתממשקת כפי שיועצים טכניים יגדירו את זה, יצאת ידי חובתך.

כרמל שאמה-הכהן: אם הממשק לא עבד או יש באג במאגר או בזרימה אליו, אף אחד לא יטיל עליך את האחריות.

כרמל שאמה-הכהן: האחריות היחידה היא לאפשר את הגישה ולהזין את המחיר, כפי שאתה עושה כל יום.

יוסי אריה: הניסיון שלי בנושא הזה של מאגרי מידע והנתונים שאני צריך להעביר, בהתחלה אומרים שזה בהתנדבות ומהר מאוד זה הופך להיות לאחריות.

כרמל שאמה-הכהן: נקבע את זה בחוק.

כרמל שאמה-הכהן: אין לנו שום כוונה להטיל עליכם אחריות מעבר לכך שתנהלו את העסקים שלכם ושהנתונים שלכם יהיו שקופים.

כרמל שאמה-הכהן: כבר היום הם שקופים.

כרמל שאמה-הכהן: אתה מדבר על תחנות דלק, אני מדבר על הסופרים, על רשתות הפארם.

כרמל שאמה-הכהן: הנתונים הדיגיטליים אמורים להיות שקופים לציבור, גם על המדף וגם בקופה.

כרמל שאמה-הכהן: אין כאן שום סוד מסחרי.

כרמל שאמה-הכהן: לא ביקשתי ממך לשדר כמויות כמה אתה מוכר, לא ביקשתי לשדר דברים מראש.

כרמל שאמה-הכהן: כל מה שחייב להיות מפורסם לצרכן שמגיע אליך לחנות או לתחנה, יהיה באותו זמן אונליין גם באמצעי דיגיטלי.

כרמל שאמה-הכהן: אני לא רואה איפה מצבך מורע.

אתי בנדלר: אדוני, אמרת שאין בכוונתך להטיל אחריות.

אתי בנדלר: אני דווקא חושבת שראוי כן להטיל אחריות, וזאת אחת ההערות שלי.

אתי בנדלר: הכוונה היא לאחריות לביצוע הפעולות הנדרשות לפי החוק.

אתי בנדלר: ברור שצריכה להיות אחריות.

אתי בנדלר: לכן, כשמדברים על אחריות צריכים להבין על איזו אחריות מדברים.

כרמל שאמה-הכהן: הם עושים את זה כבר היום, זה מה שאני אומר.

יוסי אריה: כן, אבל אנחנו עושים את זה בשוק המסחרי החופשי.

יוסי אריה: היום אני לא מחויב להעביר נתונים כאלה לפקיד ממשלתי.

יוסי אריה: אני כן מחויב לפרסם את המחיר על שלט.

יוסי אריה: יש לי אין ספור רגולציה שנוגעת לתחנת דלק.

יוסי אריה: תאמין לי, כל שבוע אני עושה יום עיון כדי ללמד את האנשים איך לנהל נכון את התחנה.

כרמל שאמה-הכהן: לא ביקשתי ממך למלא איזה דוח יומי ולשלוח לפקיד.

כרמל שאמה-הכהן: אתה פשוט לא תרגיש כלום.

כרמל שאמה-הכהן: ברגע שיקום הממשק הזה - - -

יוסי אריה: אתה יודע כמה בעיות יש לי עם הדלקנים?

יוסי אריה: לא אני יושב בתחנה.

כרמל שאמה-הכהן: אני לא יודע מה הקשר לדלקנים.

יוסי אריה: יש לי תקלה ואני עוצר שני דלקנים.

יוסי אריה: מה יקרה?

יוסי אריה: אני סוגר שני דלקנים כי יש לי בעיה.

שכיב מוראד שנאן: מה זה קשור למחיר?

כרמל שאמה-הכהן: מאגר נתונים משקף מה שקורה בזמן אמת בתחנה.

כרמל שאמה-הכהן: אם נניח הפסקת למכור - - -

יורם ארן: כל מי שנוסע על הכביש רואה בזמן אמת את המחירים.

כרמל שאמה-הכהן: אני יצאתי עכשיו מפגישה בתל-אביב ואני רוצה לתדלק.

יוסי אריה: אדוני היושב ראש, אתה בעצמך יודע כי זה נקבע בוועדה הזאת.

יוסי אריה: לא מזמן דרשתם מאיתנו להקים שלטים גדולים עם תאורה.

כרמל שאמה-הכהן: אני מבין את האינטרס של חברות הדלק שאנחנו נבזבז דלק כדי למצוא איפה הכי זול.

כרמל שאמה-הכהן: למה לא לייעל את זה, שברגע שאני יורד במעלית מהמשרד - - -

יוסי אריה: אני חושב שלא ירדת לעומק דעתי, בהיבט של עד כמה צריכה להיות מעורבות ממשלתית בשוק פרטי.

כרמל שאמה-הכהן: יכול להיות שבתום הדיון נחליט שאיזו חברה תעשה את זה, אבל זאת תהיה אותה תוצאה.

יוסי אריה: לא, השוק עושה את זה בעצמו.

כרמל שאמה-הכהן: לא, אין את זה.

יוסי אריה: אני אראה לך ואתן לך גם שמות.

כרמל שאמה-הכהן: אני מוכן שתביא שמות לוועדה.

לאה ורון: תביאו דוגמאות של צרכנים שיודעים על המאגר הזה.

יוסי אריה: אני אביא לכם, אני אראה לכם כמה כניסות יש למאגרים האלה.

כרמל שאמה-הכהן: אין מאגרים שהם אונליין, אין מאגרים שאתה יכול לסמוך עליהם.

כרמל שאמה-הכהן: המאגר היחיד שתוכל לסמוך עליו במאה אחוז, בזמינות, באמינות ובדיוק, זה מאגר שמחובר אונליין לקופות ולא מוזן על-ידי אדם.

יוסי אריה: ברשותך, אעביר אחר הישיבה נייר עמדה ובו כל הנקודות.

כרמל שאמה-הכהן: תסכם, אדוני.

יוסי אריה: רק להוסיף עוד משפט אחד.

יוסי אריה: מאחר וענייני הוא בעיקר בנושא הדלק, אני חושב שגם הנושא של שיטת הפיקוח, נושא של מרווח השיווק והרגולציה בנושא של פרסום מחירים, הם בהחלט מצדיקים החרגה של נושא הדלק מתוך הוראות החוק.

כרמל שאמה-הכהן: בסעיף 2 תטען לנושא הזה בפירוט.

כרמל שאמה-הכהן: סליחה, בהגדרה של מוצר.

ייוסי אריה: ברשותך, אני אעביר נייר אחרי הישיבה ובו יהיו גם דוגמאות.

כרמל שאמה-הכהן: בסדר גמור.

כרמל שאמה-הכהן: יורם ארן, יועץ לרשות להסתדרות לצרכנות.

יורם ארן: אנחנו ברשות ההסתדרות לצרכנות מברכים על החוק הזה.

יורם ארן: אנחנו מצטרפים למועצה הישראלית לצרכנות בעניין הזה.

יורם ארן: אנחנו חושבים שיש פה עזרה גדולה מאוד לפריפריה.

יורם ארן: התחרות בפריפריה היא קטנה הרבה יותר.

יורם ארן: אם בתל-אביב וירושלים יש סופר כל או תחנת דלק, בפריפריה זה - - -

שכיב מוראד שנאן: זה מה שעושה את המחירים בקרית שמונה יותר גבוהים מהמחירים בתל-אביב.

יורם ארן: בדיוק.

יורם ארן: אנחנו ברשות לא הבנו איך מתכוונים לעשות את זה?

יורם ארן: למה מתכוונים יוזמי החוק?

יורם ארן: האם יהיה במאגר הזה כל חנות שופרסל בקרית שמונה או רמי לוי במודיעין?

יורם ארן: יהיה לכל אחד או יהיה מן חתך?

כרמל שאמה-הכהן: כל סניף, כל חנות שמוכרת באופן ספציפי תיוצג.

כרמל שאמה-הכהן: גם אם היא חלק מרשת, היא מיוצגת באופן ספציפי עם המיקום שלה ועם המחירים הייחודיים שלה.

יורם ארן: כל הסניפים שלהם ואני הולך לפי אזור?

כרמל שאמה-הכהן: ברור.

כרמל שאמה-הכהן: אם יש שני סניפים של שופרסל - - -

יורם ארן: אנחנו מברכים בחום.

כרמל שאמה-הכהן: אני שמח.

כרמל שאמה-הכהן: מיקי לפיד, ארגון צרכנות נבונה.

מיכאל לפיד: אני מייצג את קבוצת צרכנות נבונה שהתחילה באבן יהודה והיום פועלת כבר ב-10 ישובים בארץ.

מיכאל לפיד: אחת לשבועיים היא עושה סקרים במרכולים באזור המגורים של כל קהילה ומפיצה אותם לחברי הקהילה.

מיכאל לפיד: אנחנו סוקרים 35 מרכולים ברחבי הארץ אחת לשבועיים.

מיכאל לפיד: יש רשימה של 26 מוצרים שמתחלפת כל הזמן.

מיכאל לפיד: יש לנו כ- 9,000 בתי אב ברשימת הנמענים שלנו, שמקבלים את החומר שלנו אחת לשבועיים.

מיכאל לפיד: אנחנו הוקמנו בגלל שהחוק לא היה.

מיכאל לפיד: כל מה שמפרסמים היום בעיתונים ובאתרי האינטרנט, יש בעיה של רלוונטיות בזמן ומקום.

מיכאל לפיד: אנחנו פתרנו את בעיית הזמן והמקום על-ידי זה שבאבן יהודה סוקרים 9 סופרים באבן יהודה, ובכפר ורדים סוקרים 6 סופרים של כפר ורדים.

מיכאל לפיד: אף אחד לא שולח לכפר ורדים את התוצאות של שופרסל דיל אקסטרה בבאר-שבע.

מיכאל לפיד: אנחנו משתדלים מאוד לסיים את הסקר כל פעם שהוא מתקיים באותו יום בכל הארץ עם אותה רשימת מוצרים עד 7 בערב ולפרסם אותו בו בלילה.

מיכאל לפיד: זאת אומרת, אנחנו משיגים, פחות או יותר, גם רלוונטיות וגם זמן.

מיכאל לפיד: התוצאות הן פנטסטיות.

מיכאל לפיד: קודם כל, יש תזוזה של אנשים באופן ברור מסופרים יותר יקרים לסופרים יותר זולים.

מיכאל לפיד: בשלב השני הבנו, שאם נפיץ את התוצאות גם לחנויות, הן יתחילו להילחם אחת בשנייה.

מיכאל לפיד: אני יכול לתת לכם נתון אחד: הסופר במקום מגורי באבן יהודה, היה היקר ביותר מתוך 9 חנויות שסקרנו בסקר הראשון, 36% מעל החנות הזולה ביותר, תנחשו לבד, אתם יודעים מי זאת.

מיכאל לפיד: היום הוא 12% מעליה.

מיכאל לפיד: זאת אומרת, הלחץ עזר.

מיכאל לפיד: בדרך היתה שביתת קונים ליום אחד אבל בסך-הכול הלחץ עזר וזה עובד מצוין.

מיכאל לפיד: אני עושה כאן התחייבות בשם חבריי מ-10 מקומות בארץ.

מיכאל לפיד: כשהחוק הזה יתחיל לעבוד, אנחנו הולכים לים.

מיכאל לפיד: זה הדבר היחיד שצריך להחליף אותנו ואנחנו קיימים כי הוא איננו.

מיכאל לפיד: קודם כל, ברכות ענקיות.

מיכאל לפיד: צריך לקדם את זה הכי מהר.

מיכאל לפיד: אם צריך לשבת גם בחול המועד סוכות, אז אנחנו נבוא.

מיכאל לפיד: לפי הערכות שלנו, הרגולציה בסלולאר לא לקחה פרוטה מקופת המדינה, היא רק שינתה את התקנים ואת ההסדרים ופתחה את התחרות.

מיכאל לפיד: היא חסכה סכום של 150-300 שקלים למשפחה, תלוי בגודל המשפחה.

מיכאל לפיד: ברגולציה הזאת, בסל ממוצע נחסוך בין 300 ל-500 שקלים למשפחה.

מיכאל לפיד: אנחנו צמחנו מתוך המחאה החברתית.

מיכאל לפיד: בדרך חזרה מההפגנות חשבנו מה אפשר לעשות בלי הממשלה.

מיכאל לפיד: אנחנו חושבים שמכל המלצות ועדת טרכטנברג, כמעט אין אחת שלא כרוכה בכמה מאות מיליוני שקלים.

מיכאל לפיד: בתקציב עליו מדברים ל-2013, תראו לי מאיפה לוקחים את הכסף?

מיכאל לפיד: אין כסף.

מיכאל לפיד: אנחנו לא צריכים כסף.

מיכאל לפיד: ההוצאה היחידה שהחוק הזה יפיל על הממשלה זה הקמת המאגר.

מיכאל לפיד: אני חושב שחשיפה של הנתונים היא דבר מאוד חשוב אבל אני חושב שצריך להשאיר אותה ליוזמה הפרטית.

מיכאל לפיד: אישית אני מכיר 12 אתרי השוואת אתרים בתהליכי פיתוח שונים, חלקם מאוד בהתחלה, חלקם מאוד בוגרים.

מיכאל לפיד: אחד מהם כבר עובד באנגליה וטוען שיש לו למעלה מ-6 מיליון משתמשים כבר כמה שנים.

מיכאל לפיד: כולם עובדים בארץ, כולם ניגשים לכל מכשיר סלולאר ולכל מחשב בבית.

מיכאל לפיד: יש להם תוכנה נהדרת רק שאין להם נתונים.

מיכאל לפיד: כבוגר מערכות מידע בבית הספר למנהל עסקים בתל-אביב בשנת 1975 וכמי שכל ימי חייו מתפרנס ממחשוב, אני אומר לכם שמערכת לא עובדת בלי נתונים וזאת יכולה להיות התוכנה הכי טובה בעולם.

מיכאל לפיד: מה עושים היום אתרי השוואת המחירים?

מיכאל לפיד: הם עושים שני דברים.

מיכאל לפיד: אחד, הם הולכים לחנות המקוונת של רמי לוי, לחנות המקוונת של עדן טבע, לחנות המכוונת של שופרסל ושל מגה.

מיכאל לפיד: הם מוציאים את המחירים אבל זה לא רלוונטי לא במקום ולא בזמן וגם לא במחיר.

מיכאל לפיד: המחירים שלהם הם בערך בין החנויות העירוניות לבין חנויות הדיסקאונט, כך שזה לא מייצג מספיק.

מיכאל לפיד: יש 25 שקלים דמי משלוח.

מיכאל לפיד: זה הנתון היחיד שיש להן.

מיכאל לפיד: כל ה-12 עושות עוד דבר, הן רצות אחרינו בלי הפסקה, שאנחנו ניתן להם את הנתונים כי לנו יש מאות סקירות בשבוע, אם לא אלפים, בכל רחבי הארץ.

מיכאל לפיד: הן רוצים נתון אמין מעכשיו.

מיכאל לפיד: עם החוק הזה לא צריך את כל זה.

מיכאל לפיד: אני חושב שהמאגר מיותר מפני שהתוכנה קיימת.

מיכאל לפיד: החברות שעוסקות בהשוואת מחירים יודעת לגשת אליה.

מיכאל לפיד: אני אומר לכם כאיש מקצוע, שבמאמץ של שבוע ימים, לא יותר, ברגע שיחשפו את המחירונים, כל אתרי השוואת המחירים בארץ יישבו עליהם.

כרמל שאמה-הכהן: זה המאגר, לחשוף את המחיר.

מיכאל לפיד: כרגע אין מאגר והם יודעים לגשת את רשימת המחירים של החנות המקוונת.

שכיב מוראד שנאן: לא בכל הארץ.

מיכאל לפיד: אין רשימה מקוונת בכל הארץ, יש רק אחת לכל רשת והיא נמצאת במחשב המרכזי.

מיכאל לפיד: בעידן הרשת, לא צריך יותר מאגרים.

מיכאל לפיד: הבעלים של הנתונים צריך פשוט להעלות את הקובץ לרשת.

מיכאל לפיד: אם הוא מעלה את החנות המקוונת, והוא מעלה אותה כי הוא חי מהרשת, בהנחה שהחנות שלו באבן יהודה מנהלת את אותה רשימת מחירים בדיוק כמו החנות המקוונת, ואם לא, צריך "לחתוך" את הידיים למנהל המחשב שלו, ייקח להם דקות.

כרמל שאמה-הכהן: אתה בעצם אומר שברגע שכל חנות מעלה את הקובץ של הקופה שלה לרשת, יהיה כבר מי שיידע לאסוף את זה באופן אוטומטי באונליין.

מיכאל לפיד: אני נותן אחריות מקצועית שתוך 3 חודשים כל ה-12 חברות משתמשות בזה בלי מאגר.

מיכאל לפיד: עכשיו יש רק בעיה אחת וזה הפיקוח על המחירים.

מיכאל לפיד: אנחנו יודעים שהיום יש למשרד התמ"ת קושי לפקח על המחירים.

מיכאל לפיד: אנחנו לפעמים מתלוננים על זה שיש מוצר בלי מחיר ולמשרד התמ"ת לוקח שבועות לחזור אלינו.

מיכאל לפיד: תנו לנו הצרכנים, אנחנו נעשה את העבודה.

כרמל שאמה-הכהן: לכל המוצרים יש ברקוד זהה בכל הרשתות אם זה אותו מוצר?

מיכאל לפיד: כן.

מיכאל לפיד: בכל העולם הברקוד הוא אחד.

כרמל שאמה-הכהן: זאת אומרת שאין בעיה עם ההצלבה של המוצרים הזהים לפחות.

יגאל אכטנברג: גם המשקל כבר בפנים.

מיכאל לפיד: אם מחר יוציאו שקית קפה, שעד עכשיו היתה ויוציאו מוצר זהה של , הברקוד שלו יהיה שונה.

מיכאל לפיד: זאת אומרת, ההשוואה היא חד חד ערכית.

מיכאל לפיד: תחשפו את הנתון הזה ואני אומר לכם שתוך 3 חודשים - - -

כרמל שאמה-הכהן: אתה מחדש לנו בעצם, שעצם הטלת חובה להעלות את הקובץ אונליין לרשת, כל אחד בפני עצמו, היא מספיקה ולא מצריכה מאמץ מיוחד ממי שירצה לרכז את זה.

מיכאל לפיד: שום דבר.

מיכאל לפיד: אתה רוצה לקנות מכונת כביסה, אתה לא בודק ב"זאפ"?

מיכאל לפיד: לא תמיד את קונה ב"זאפ" אבל אתה בודק שם.

מיכאל לפיד: מי מביא לשם את המחירים?

כרמל שאמה-הכהן: אני חברה פרטית שרוצה לייצר אפליקציה לסמרטפון ולעשות השוואת מחירים בין כל הרשתות.

מיכאל לפיד: אל תעשה, יש הרבה מתחרים.

כרמל שאמה-הכהן: מספיק לי שבכל אתר של חנות יהיה את המחירים בקובץ, כדי להצליב את כולם אונליין?

מיכאל לפיד: כן, כל הזמן.

מיכאל לפיד: הטכנולוגיה קיימת כי היא משווה את המקוונות.

מיכאל לפיד: אם מחשב יכול להשוות 3 חנויות, הוא גם יכול להשוות 3,000.

כרמל שאמה-הכהן: זה אומר שאתה מטיל חובה על סניף שאין לו אתר אינטרנט, להקים אתר כזה.

מיכאל לפיד: לא, הוא לא צריך אתר, הוא צריך מחשב.

מיכאל לפיד: הוא יכול להעלות אותו לאתר של מישהו אחר, הוא יכול להעלות אותו לאוויר.

מיכאל לפיד: הרשת היא אוויר, אי-אפשר לתפוס שם את הנתונים.

כרמל שאמה-הכהן: אבל לאן הוא מעלה?

כרמל שאמה-הכהן: אני רמי לוי בבאר-שבע ואין לי אתר.

מיכאל לפיד: לרמי לוי המרכזי יש אתר, דרך החברה המרכזית.

כרמל שאמה-הכהן: אני חברת "פרש מרקט" ואין לי אתר.

מיכאל לפיד: יש לך יחידת מחשב?

כרמל שאמה-הכהן: כן.

מיכאל לפיד: אין צורך באתרים בשביל זה.

מיכאל לפיד: האתר שלנו עלה 50 דולר והוא עובד.

כרמל שאמה-הכהן: זאת אומרת שהעלות אפסית.

מיכאל לפיד: עלות אפסית וזמן אפסיק.

כרמל שאמה-הכהן: תודה, אדוני.

כרמל שאמה-הכהן: יגאל אכטנברג מארגון אמון הציבור.

יגאל אכטנברג: תודה, אדוני היושב ראש.

יגאל אכטנברג: באמת ועדת כלכלה עושה עבודה טובה.

יגאל אכטנברג: אני בוגר שני תארים במדע המדינה והייתי 4 שנים בכנסת ואני תמיד אומר שבשבועיים בכנסת למדתי יותר ממה שלמדתי בשני תארים.

יגאל אכטנברג: בשבועיים ב"אמון הציבור", למדתי יותר ממה שלמדתי ב-4 שנים בכנסת.

אתי בנדלר: כנראה שלא עבדת במקום הנכון בכנסת.

יגאל אכטנברג: אני מסכים עם אתי.

יגאל אכטנברג: צריך לתת לכוחות השוק לעשות את שלהם.

יגאל אכטנברג: גם אני נפגשתי עם חלק מהמפתחים.

יגאל אכטנברג: הם באמת יכולים להרים את זה ותוך 3 חודשים הכול יעמוד.

יגאל אכטנברג: כל מה שצריך זה הממשק הפשוט ביותר.

יגאל אכטנברג: לחייב את רשתות השיווק והפארמה להעלות קובץ עם 3 נתונים: שם הסניף, מק"ט ומחיר.

יגאל אכטנברג: בזה זה נגמר.

יגאל אכטנברג: צריך להיות מתכנת שנה ראשונה.

כרמל שאמה-הכהן: המק"ט אומר לי את שם המותג, את המשקל?

יגאל אכטנברג: הכול.

יגאל אכטנברג: את התמונות הפלטפורמות יציגו.

יגאל אכטנברג: כל הממשק הצרכני, האסטטיקה, הנגישות, הכול השוק הפרטי יעשה.

יגאל אכטנברג: השוק הפרטי, בין אם זה חברות שהמטרה שלהן להרוויח או ארגונים - - -

כרמל שאמה-הכהן: גם לכל מבצע יש מק"ט?

כרמל שאמה-הכהן: אם, למשל, יש 1 1?

קריאה: ממש לא.

יגאל אכטנברג: אם יתעדכן מחיר על מוצר מסוים, הם יהיו חייבים לעדכן.

יגאל אכטנברג: מה שכן, ועדת הכלכלה חייבת לתת קריטריונים ברורים לנושאים האלה.

יגאל אכטנברג: פה הרגולטור חייב להתערב אבל שקיפות המחירים הזאת היא מאוד מאוד פשוטה.

יגאל אכטנברג: לראייה, כבר היום חלק מהפלטפורמות מעלות חלק גדול מהמוצרים ומעדכנים אותם באתר אונליין.

יגאל אכטנברג: כמו שנאמר כאן, המחירים רחוקים לחלוטין מהמחירים בסניפים השונים, אבל בסופו של דבר, מבחינה טכנולוגית זה מאוד פשוט לעשות.

יגאל אכטנברג: ההרגשה שלנו, כארגונים חברתיים וכאנשים שעובדים בתחום, שברגע שזה ייצא למכרזים ממשלתיים זה ייקח זמן.

יגאל אכטנברג: זאת אומרת, יהיה מכרז ואז יהיה ערעור על המכרז, יהיו בעיות טכניות.

יגאל אכטנברג: אז יהיה המחיר שצריך להוסיף - - - בעצם, כמו שהיה בשוק הסלולאר, יש שקיפות של מחירים.

יגאל אכטנברג: כולם יודעים מה הם משלמים ומה הם מקבלים וזה נכון עכשיו לכל חברות הסלולאר, כך אפשר לעשות כמעט בבת אחת.

יגאל אכטנברג: אחרי החגים נוכל ליהנות מהדבר הזה, ברגע שוועדת הכלכלה תעביר את הקריטריונים האלה.

יגאל אכטנברג: תודה רבה.

כרמל שאמה-הכהן: אלי סתוי, פורום מזון ומכולות, בבקשה.

אלי שלום סתוי: רציתי לחדד את הנקודה שקשורה לעסקים הקטנים שהם לא כל-כך רלוונטיים לצורך הדיון.

אלי שלום סתוי: לדעתי צריך להתייחס למשמעות של היוזמה הברוכה הזאת מבחינה צרכנית, איך היא תשפיע על אותן מכולות ועל אותם מינימרקטים?

אלי שלום סתוי: כמו שאדוני יודע מדיונים קודמים, העסקים האלה סובלים מאוד משרשרת אספקה לקויה עבור העסקים שלהם.

אלי שלום סתוי: הם מקבלים מחירים מאוד גבוהים.

אלי שלום סתוי: הם חשודים מזמן כגנבי מחירים לכל דבר ועניין.

אלי שלום סתוי: לדעתי, הפרסום המבורך הזה מבחינה צרכנית, יעשה להם וידוא הריגה במובן מסוים שיבליט עד כמה הם גנבי מחירים בעל כורחם.

אלי שלום סתוי: יש פה חשש שאותם אלפי עסקים שנמצאים בכל רחבי הארץ, שנותנים שירותים במקומות שאין רשתות, במקומות שהציבור זקוק לנגישות ולזמינות, הם יקבלו פרסום חד משמעי כגנבי מחירים.

אלי שלום סתוי: אז אנחנו עלולים לפספס אותם.

אלי שלום סתוי: החוק הזה אולי יעשה טוב לצרכן אבל יעשה לא טוב לסקטור הזה.

כרמל שאמה-הכהן: אני חושב שהחוק לא מחייב את המכולות להתחבר.

כרמל שאמה-הכהן: אבל, אם מכולת בהגדרה יקרה יותר מהרשתות, אז זאת עובדה.

כרמל שאמה-הכהן: מכולת נותנת שירותים שרשת לא נותנת כמו קרבה לבית, שירות אישי וכדומה.

כרמל שאמה-הכהן: הצרכן יתמחר איפה הוא רוצה לעשות את ההשלמות שלו.

כרמל שאמה-הכהן: אצלי בבית קונים חלק מהדברים ברשת גדולה ורחוקה ובסופר או במכולת הקרובה, פעם פעמיים בשבוע את ההשלמות.

כרמל שאמה-הכהן: כל אחד ימלא את התפקיד שלו.

כרמל שאמה-הכהן: אני לא יכול בגלל המכולות, למנוע את השקיפות אצל הגדולים.

אלי שלום סתוי: אתה יודע מדיונים אחרים שקיימנו בוועדה, שהעסקים האלה חיים עכשיו בטווח האפור הזה שיש אנשים מודעים יותר ויש אנשים שמודעים פחות.

אלי שלום סתוי: להבליט את זה בצורה כל-כך חד משמעית, שהקטנים האלה הם פשוט גנבי מחירים, זה יכול להיות - - -

כרמל שאמה-הכהן: השאלה, מה הפערים של המחירים?

אלי שלום סתוי: כרמל, כבר דנו בזה בוועדה הזאת.

אלי שלום סתוי: שרשרת האספקה מבדלת לרעה.

אלי שלום סתוי: דרך אגב, אני רוצה לבשר לך שהרשות לעסקים קטנים החליטה, לעשות כל מאמץ כדי לסייע לאותם עסקים קטנים בענף המזון, מכולות ומינימרקטים, למצוא איזה פיתרון שיחזיר אותם חזרה לתמונת התחרות.

אלי שלום סתוי: אני מאוד מקווה שהפעולה הזאת של הרשות לעסקים קטנים תקדים את החוק המבורך הזה שאתה מדבר עליו.

כרמל שאמה-הכהן: אנחנו נברך.

אלי שלום סתוי: אני רק מנסה להדגיש.

אלי שלום סתוי: לפעמים כוונות טובות מובילות לדברים טובים מצד אחד, אבל זה עלול ליצור גם בעיה שלילית לאותם בעלי עסקים קטנים.

אלי שלום סתוי: הייתי רוצה שתחשבו גם על זה.

כרמל שאמה-הכהן: אני דווקא ראיתי בזה הזדמנות לעסקים קטנים.

כרמל שאמה-הכהן: אולי לא למכולת זעירה אבל נניח מינימרקט בינוני שהוא לא רשת.

כרמל שאמה-הכהן: אם הוא באמת יודע להיות זול, זה נותן לו פרסום בחינם אין סופי.

כרמל שאמה-הכהן: אפילו אם הוא נמצא בתוך השכונה והוא יקר ב-1%, אף אחד לא ייסע לרמי לוי.

כרמל שאמה-הכהן: הוא פשוט יקבל פרסום חינם שהיום אין לו.

כרמל שאמה-הכהן: היום רק לגדולים יש פרסום.

אלי שלום סתוי: הרשתות הפרטיות הקטנות לא יכולות להתחרות עם המחירים של רמי לוי או שופרסל, לאור התחרות שקיימת היום.

אלי שלום סתוי: קל וחומר, אתה לא מצפה מבעל מינימרקט - - -

כרמל שאמה-הכהן: אני לא מכיר את המשמעות.

אלי שלום סתוי: אין מצב שעסק כל-כך קטן שמבודל בצורה כל-כך שלילית מבחינת שרשרת האספקה, אין מצב שהוא ייתן איזה - - -

כרמל שאמה-הכהן: הערך המוסף לציבור מהחוק הזה, מהשקיפות הזאת.

כרמל שאמה-הכהן: אנחנו באים לחסוך - - -

אלי שלום סתוי: חשוב מאוד, חשוב מאוד.

אלי שלום סתוי: השאלה האם המכולות והמינימרקטים שנותרו – לאור ועדת קדמי, מי שגרם להם להתרסק, כידוע לך, זאת גם כן איזו החלטת רגולציה בזמנו, לאפשר לשופרסל לקנות בקלאב מרקט - - -

כרמל שאמה-הכהן: זה כבר עלה בוועדה.

אלי שלום סתוי: אחרי ש-10,000 נהרגו, אותם 5,000 שנשארו צריך גם לחשוב עליהם.

כרמל שאמה-הכהן: תודה, מר סתוי.

כרמל שאמה-הכהן: מר יורם הכהן הוא ראש הרשות למשפט וטכנולוגיה, בבקשה.

יורם הכהן: תודה, אדוני.

יורם הכהן: באופן טבעי אנחנו המגינים של הגנת הפרטיות במאגרי מידע.

יורם הכהן: במקרה הזה וברמה הרעיונית, אנחנו מאוד מברכים על היוזמה הזאת מהסיבה שבדרך כלל הצרכנים שקופים לחלוטין בפני התאגידים והרשתות מכיוון שמערכות ה-CRM, המערכות שמנהלות את המידע בתוך הרשתות יודעות המון מידע על התנהגות הצרכנים.

יורם הכהן: לפי זה קובעים את התמחור באופן כזה שהוא יהיה אופטימאלי לרשת.

יורם הכהן: חשיפה הפוכה כזאת מחזירה במידה מסוימת את הכוח לאזרח הקטן.

יורם הכהן: ברמה הרעיונית זה דבר מצוין.

יורם הכהן: כיוון שאלוהים נמצא בפרטים הקטנים, אני רוצה להתייחס לכמה נקודות גם כן ברמה הרעיונית.

יורם הכהן: האחד הוא, השאלה של אותו מתן שירות לאזרחים להשוואת המחירים.

יורם הכהן: דובר פה על רעיון, שמצד אחד הדבר הזה יישב במאגר מידע ממשלתי, שגם הוא לא ייתן את השוואת המחירים אלא ישמש רק פלטפורמת מידע שממנה שואפים את המידע לגופים אחרים לפתח אפליקציות.

יורם הכהן: בהיבט הטכנולוגי אין הבדל גדול, שבו יהיה חובת פרסום של המידע באיזה מקום ויהיו גופים שיאספו את המידע.

יורם הכהן: זאת באמת שאלה טכנית.

כרמל שאמה-הכהן: מאז שהוא העלה את הרעיון אני חושב על השאלה: האם יש הבדל אם זה מרוכז במאגר מידע אחד לבין מצב שבו צריך לאסוף את המידע?

כרמל שאמה-הכהן: אני אגיד לך מה ההבדל הגדול.

כרמל שאמה-הכהן: אם אני חברה שמייצרת את האפליקציה, אם זה מאגר אחד, אני בהגדרה משווה בין כולם.

כרמל שאמה-הכהן: אם אני צריך לאסוף מכל מיני חנויות, אני יכול לבחור.

כרמל שאמה-הכהן: פתאום אני לא מכניס את רמי לוי להשוואה כי יש לי אינטרס כזה או אחר עם רשת שמתפרסמת אצלי.

כרמל שאמה-הכהן: אז ההשוואה תהיה חלקית ומגמתית.

כרמל שאמה-הכהן: אלא אם כן אתה יכול לחייב את המשווים להשוות בין כולם.

כרמל שאמה-הכהן: הוא יגיד לך: לא ידעתי שהוא פרסם, לא ידעתי שהוא העלה את המאגר וכדומה.

כרמל שאמה-הכהן: נדון בזה בהמשך.

יורם הכהן: זה נכון.

יורם הכהן: באמת העניין של האינטרס של מערכת השוואת המחירים, זאת נקודה שמאוד מאוד צריך לחשוב עליה מכיוון שפעולה כזאת היא פעולה שעולה כסף.

יורם הכהן: אמנם היום, בעולם של מחשוב ענן, שצורך שירותים על-פי דרישה מכל מיני שרתי מחשוב כמו "אמזון", זה דבר שאתה יכול לקבוע את המחיר שלו על בסיס הדרישה אבל זה עולה כסף.

יורם הכהן: אז השאלה תהיה: מה מממן את השירות הזה?

יורם הכהן: אני עכשיו מסתובב במקום מסוים והמערכת מציגה לי מידע שהוא רלוונטי למקום שאני מתעסק ואז נכנסת שאלת הפרטיות.

יורם הכהן: הדברים האלה אוספים הרבה מאוד מידע על פרופיל ההתנהגות הצרכנית של מי שמשתמש בשירות.

יורם הכהן: אנחנו לא צריכים למצוא את עצמנו בסיטואציה שבה פתחנו את המידע הזה אבל אין מגבלות על מי שעושה שימוש במידע הזה.

יורם הכהן: ככל שמדובר בארגוני כמו "אמון הציבור" או גופים שפועלים שלא למטרת רווח, זה פחות בעייתי.

יורם הכהן: אבל, להגיד שיש 12 ספקי אפליקציות שעושים את זה?

יורם הכהן: ספקי אפליקציות האלה יש להם, ככל הנראה, מודל עסקי וצריך להבין את המודל העסקי הזה כי בסופו של דבר אנחנו נמצא את עצמנו, שהגופים האלה הפכו להיות סוחרי המידע של ההתנהגות הצרכנית והעברנו את הבעיה ממקום אחד למקום שני.

יורם הכהן: זה גם לגבי ההערה שלך לגבי החובה להשוות בין כל הגופים.

יורם הכהן: זאת נקודה מאוד חשובה.

יורם הכהן: נתנו פה את זאפ כדוגמה.

יורם הכהן: לגבי זאפ עולות שאלות לגבי מי נכנס או לא נכנס פנימה ולגבי המחירים.

שכיב מוראד שנאן: לא מי אלא גם מתי?

יורם הכהן: מי?

יורם הכהן: מתי?

יורם הכהן: מה האינטרסים?

יורם הכהן: לכן, כשאנחנו יוצרים מצב שבו אנחנו כופים על המגזר העסקי לפרסם את המידע הזה וכמו שאמרתי, זה דבר מאוד חשוב, אז צריך לראות שהשימוש הזה, בסופו של דבר, יהיה לפי כללי שקיפות שתואמים את הרצון.

יורם הכהן: שלא נמצא את עצמנו בסיבוב שניים של העניין הזה.

אתי בנדלר: מר כהן, אני רוצה לבקש ממשך.

אתי בנדלר: ככל שנתקדם עם הצעת החוק, אני מאוד הייתי מודה לך אם היית מעביר לנו הצעות לסעיפים קונקרטיים שימנעו את התוצאות שעליהם אתה מדבר.

יורם הכהן: זה רשום לי פה בהערות ואני אשמח מאוד לעשות את זה.

יורם הכהן: הדבר השני, שאני חושב שצריך לחשוב עליו בהקשר של התוצאות המסתברות של התהליך הזה, זה לנתח את זה בכלים של כלכלה התנהגותית ולנסות לצפות מה תהיה התוצאה הכלכלית של המהלך הזה של פתיחת המידע.

יורם הכהן: אני רוצה לתת דוגמה ממשהו אחר לגמרי, שאתם מכירים מהכנסת.

יורם הכהן: למשל, היוזמה לפתוח לציבור את שכר הבכירים בחברות ציבוריות גרמה בסופו של דבר להעלאת השכר בחברות הציבוריות כי נוצר מרוץ.

יורם הכהן: מי שמכיר את הכתיבה של פרופסור דן אריאלי על כלכלה התנהגותית, אלה דוגמאות נהדרות.

יורם הכהן: ברמה הרעיונית, זאת יוזמה מאוד מאוד חשובה.

יורם הכהן: אני אומר את זה גם כצרכן ואני גם מסתכל על זה מנקודת המבט של הבדל הכוח העצום בין הרשתות לבין הצרכנים.

יורם הכהן: אבל, צריך להבין ולנסות לצפות מה תהיה התוצאה של התהליך הזה, כדי מראש לשים את החסמים במקומות הרלוונטיים.

כרמל שאמה-הכהן: תודה.

כרמל שאמה-הכהן: דניאל מרום ממשרד האנרגיה והמים.

דניאל מרום: יש לנו הערות קטנות לכמה סעיפים בחוק אבל אנחנו חושבים שהצעת החוק היא חיובית וחיונית.

דניאל מרום: ההתנגדות של איגוד חברות הנפט לא נראית לנו סבירה ובמקום ואני אסביר למה.

דניאל מרום: העובדה שמוצר כלשהו מפוקח, זה עדיין לא סוף הסיפור.

דניאל מרום: יש הרבה תחנות שמוכרות במחירים נמוכים יותר ונותנות הנחות.

דניאל מרום: זה בעצם המידע שהוא חיוני לציבור.

דניאל מרום: הציבור לא יודע באיזה אזור יש לו אפשרות למצוא מחירים יותר נוחים.

דניאל מרום: המחיר המפוקח הוא רק נקודת התייחסות שתאפשר לו לעשות את הבחירה הנכונה.

דניאל מרום: דווקא טוב שיש פיקוח כנקודת התייחסות שאליה אפשר להשתוות.

דניאל מרום: לגבי מאגרי המידע הפרטיים, עם כל הכבוד, אלה אמנם מיזמים מבורכים, אבל אנחנו לא יכולים לשלוט במידת האובייקטיביות והנכונות שלהם.

דניאל מרום: הדבר הזה נתון לשיקולים מסחריים כאלה או אחרים.

דניאל מרום: למשל, אני יודע שבתחום האינטרנט ישנם אתרים שכן מתממשקים לזאפ ויש כאלה שלא.

דניאל מרום: זה לא משחק שהוא נטול אינטרסים והכי טוב שיהיה מאגר ממשלתי, אובייקטיבי, נתון לבקרה ממשלתית.

דניאל מרום: כך הנתונים יהיו יותר אמינים ויותר נכונים.

יגאל אכטנברג: אמון הציבור הוא לא ארגון צרכנים, הוא מלכ"ר חברה לתועלת הציבור.

יגאל אכטנברג: ארגוני צרכנים והמועצה לצרכנות והרשות להגנת הצרכן בהסתדרות.

יגאל אכטנברג: כמו שנאמר כאן, הארגון מלכ"ר ללא כוונת רווח.

יגאל אכטנברג: אני יכול להבטיח כאן, שברגע שיהיה כזה מאגר שיהיה אפשר לאסוף, באתר האינטרנט של הארגון יהיה את כל המידע על כל הסניפים.

שכיב מוראד שנאן: מה זה מה משנה אם יהיה במאגר של הארגון - - -

יגאל אכטנברג: להם יש כוונת רווח, לי אין כוונת רווח.

שכיב מוראד שנאן: גם למדינה אין כוונת רווח.

יגאל אכטנברג: אני אומר שלא צריך את המדינה אם אפשר ארגונים חברתיים שיעשו את זה, כי הם מראש מוגדרים ללא כוונת רווח.

יגאל אכטנברג: אפשר שם לעשות את הפיילוטים.

יגאל אכטנברג: לי אין אינטרס להוריד אף אחת מהרשתות.

יגאל אכטנברג: אני יכול להרים מייד ואני נותן.

יגאל אכטנברג: המטרה שלנו היא לחשוף לציבור כמה שיותר מידע.

יגאל אכטנברג: שם הכול יהיה פתוח.

יגאל אכטנברג: לכן, במקום להתחיל פרוצדורה ארוכה ולנסות לחייב את החברות הפרטיות לפרסם את הכול, שזה מאוד מקשה, יש ארגונים חברתיים, לדוגמת אמון הציבור, שיעשו את זה בשמחה.

מיכאל לפיד: עוד מילה אחת בעניין המאגר.

מיכאל לפיד: בהצעת החוק מדובר על מאגר ממשלתי שיהיה חשוף לחברות השוואות המחירים.

כרמל שאמה-הכהן: לכולם, לכל מי שירצה.

מיכאל לפיד: לכולם.

מיכאל לפיד: זאת אומרת, חברות השוואות המחירים, ואני מסכים לכל מה שנאמר כאן, אלה מהן שעדיין לא גופים מסחריים, חולמים לגדול ולהיות גופים מסחריים.

מיכאל לפיד: בוודאי יהיו שם שיקולים מסחריים.

מיכאל לפיד: אני לא מאמין שהם יגידו שהם לא לוקחים את רמי לוי כי רמי לוי לא צי'פר אותם.

מיכאל לפיד: אם הם לא ייקחו את רמי לוי, הצרכנים פשוט ידירו את רגלם מהאתר ולאט לאט הוא יהפוך ללא רלוונטי.

מיכאל לפיד: אם אני עושה מאגר ממשלתי, שבאמת דרכו קל יותר לפקח על איכות הנתונים, זה עדיין לא אומר מה יעשו עם הנתונים האלה, אלה שישתמשו בהם.

מיכאל לפיד: הם גם כן יכולים להגיד שהם מוציאים רק את שופרסל ומגה ולא נוגעים ברמי לוי כי הוא לא צ'יפר אותם.

מיכאל לפיד: לכן, או שהולכים על מאגר נתונים ממשלתי והממשלה מייצרת תכנית השוואת מחירים באתר מקביל, שהאזרחים ידעו שהם יכולים ללכת לשם.

מיכאל לפיד: לזה, כמי שמאמין ביוזמה פרטית, אני פוסל לחלוטין כי זה ייקח שנים להקים את זה.

מיכאל לפיד: אבל צריך לחשוב.

מיכאל לפיד: אנחנו לא יכולים לחייב חברות פרטיות לשים את כל הנתונים ברשת.

יורם הכהן: אבל אפשר לקבוע כללי שימוש במידע הזה.

כרמל שאמה-הכהן: אולי חובה לגילוי נאות.

כרמל שאמה-הכהן: האפליקציה שלנו סוקרת 100 סניפים והשני יגיד שהוא סוקר 200 סניפים.

כרמל שאמה-הכהן: באופן טבעי אנשים ירצו איפה שיש 200 סניפים.

מיכאל לפיד: הצרכנים מספיק חכמים לטפל בזה והם ידירו רגליהם ממי שלא אמין.

כרמל שאמה-הכהן: אגב, זה גם נותן אפשרות צרכניות מבחינת נוחות ובסוף זאת גם יעילות של צריכה.

כרמל שאמה-הכהן: אני זוכר שהיינו מחכים למבצעים על חיתולים ועל מטרנה, כשהיו לנו ילדים קטנים בבית.

כרמל שאמה-הכהן: לפעמים אתה שומע אחרי שהמבצע נגמר.

כרמל שאמה-הכהן: פה אתה תוכל לקבל התראה.

כרמל שאמה-הכהן: ברגע שזה יורד, זה יורד אונליין למאגר.

כרמל שאמה-הכהן: ביקשת התראה מראש על מוצרי תינוקות, ברגע שזה מתפרסם אתה רץ וקונה.

כרמל שאמה-הכהן: אתה לא צריך לשבור את הראש ולחפש כל הזמן.

כרמל שאמה-הכהן: הצרכנות הופכת להיות הרבה יותר יעילה וזה גם נותן תמריץ לרשתות להגיב בהתאם.

כרמל שאמה-הכהן: האפשרות פה הן בלתי סופיות ובסוף הן ישרתו גם את הרשתות כי תהיה פה יעילות.

כרמל שאמה-הכהן: ברגע שיש לי את הסל וראיתי אותו והוא זול, אני יכול לרכוש אותו בלחיצת כפתור.

כרמל שאמה-הכהן: אם ממשיקים את זה לרכישות האלקטרוניות, זה פותח פתח אין סופי לתהליכי שיווק וצרכנות של שנות האלפיים וגם יחסוך הרבה כסף לפרסום למי שהוא טוב ויעיל וזול.

כרמל שאמה-הכהן: נמרוד הגלילי, מנהל תחום רשתות השיווק, איגוד לשכות המסחר, בבקשה.

נמרוד הגלילי: אפשר ואומר שרשתות השיווק שבלשכת המסחר מבינות את הצורך בהגברת שקיפות המחירים.

נמרוד הגלילי: אנחנו בסך הכול מברכים כל מהלך שימנע התנהלות בלתי הוגנת של גופים מסחריים וניצול לרעה.

נמרוד הגלילי: אני חושב שהיום שוק המזון הוא שוק מאוד תחרותי.

נמרוד הגלילי: בסופו של דבר, מי שנהנה מהתחרות הזאת זה הצרכן הסופי.

נמרוד הגלילי: כמובן שכל דבר ניתן להוסיף ושהצרכן ייהנה יותר, אבל זה לא שהמצב היום הוא רע.

נמרוד הגלילי: ההצעה בסך-הכול היא טובה אבל היא בעייתית וצריך לקחת בחשבון מספר דברים שצריך לתת עליהם את הדעת.

נמרוד הגלילי: היישום הטכנולוגי לא פשוט.

נמרוד הגלילי: הוא אפשרי אבל לא פשוט.

נמרוד הגלילי: לגופים המסחריים יהיו עלויות בהעברת ועיבוד המידע.

כרמל שאמה-הכהן: איזה עיבוד מידע יש לך?

כרמל שאמה-הכהן: אם יש לך את המידע בקופות, איזה עיבוד מידע יש לך?

עירית פיליפ: עולם המבצעים.

כרמל שאמה-הכהן: אנחנו נדון בעולם המבצעים.

נמרוד הגלילי: כשיש לך את הנושא של המבצעים, וזאת אחת הבעיות, איך אתה מציג את זה?

נמרוד הגלילי: זה לא נכון להציג רק את המחיר על המדף כי המחיר על המדף לא ישקף נכון.

כרמל שאמה-הכהן: זה אינטרס שלך להציג את המבצע.

נמרוד הגלילי: נכון.

נמרוד הגלילי: האינטרס שלי להציג את המבצע.

שכיב מוראד שנאן: כל מבצע הוא דבר שצריך להתפרסם.

כרמל שאמה-הכהן: איך היום אתה מקטלג את המבצע?

כרמל שאמה-הכהן: זה מק"ט שונה למבצע?

נמרוד הגלילי: למשל, בקניה מעל 100 שקלים, מחיר המוצר יהיה כך וכך.

נמרוד הגלילי: בקניה של 2 מוצרים, 50% למוצר השני.

נמרוד הגלילי: יש התניות וזה לא פשוט.

לאה ורון: איך זה עובד בקופה?

נמרוד הגלילי: הקופה יודעת לקרוא את זה.

כרמל שאמה-הכהן: אם לקופה יש אלגוריתם שיוצא להבין את זה אז - - -

נמרוד הגלילי: אבל חשוב שהמאגר יידע להבין את זה.

כרמל שאמה-הכהן: אתה מממשק את אותו אלגוריתם.

כרמל שאמה-הכהן: זה לא שאתה מספר לקופאית מי אתה ובכמה קנית ואז היא עושה לך את החשבון, זה הכול אוטומטי.

נמרוד הגלילי: אני אומר שמאגר המידע יצטרך להציג במלל ובכתוב, לא רק את המחיר אלא ממש לפרט מה אומר המבצע כדי שהצרכן יבין אותו.

עירית פיליפ: הבעיה היא שהשפה בכל רשת השפה שונה.

עירית פיליפ: המאגר יצטרך ליצור איזו שפה משותפת ולתרגם את השפה השונה של כל קופה ושכל כל רשת.

כרמל שאמה-הכהן: לי אמרו ש-80% מהרשתות זה אצל אותה חברת קופות.

כרמל שאמה-הכהן: נדמה לי חברת "מטליקס".

עירית פיליפ: גם במטליקס זה שונה.

כרמל שאמה-הכהן: מה עושה אסטרוניקס?

קריאה: הם סוקרים.

עירית פיליפ: הם סוקרים, מתרגמים ומפרשים את הנתונים.

עירית פיליפ: הם לא לוקחים אותם ככה ומציגים אותם.

עירית פיליפ: יש להם איזו פרשנות למלל של המבצעים האלה.

עירית פיליפ: לכן זה לא כל-כך פשוט לעשות השוואה בין המבצעים.

עירית פיליפ: יש מבצעים לאוכלוסיות מיוחדות, יש מבצעים של 1 פלוס 1.

כרמל שאמה-הכהן: אני מציע שתעלו את כל הבעיות שאתם מעלים בצורה מסודרת ואנחנו נצטרך לתת להם פיתרונות.

כרמל שאמה-הכהן: אנחנו לא נתעלם מאף בעיה.

נמרוד הגלילי: צריך לחשוב על מי חלה החובה?

נמרוד הגלילי: על-פי החוק זה על כל רשת.

נמרוד הגלילי: אם הולכים למהלך כזה אז אולי נכון שזה יהיה על כל רשת ולא להיעצר במזון, בדלק ובפארם אלא להרחיב את זה.

כרמל שאמה-הכהן: מי חסר לך פה?

נמרוד הגלילי: למשל, מוצרי חשמל.

נמרוד הגלילי: אפשר לחשוב על עוד דברים.

קריאה: חברות הסלולאר.

שכיב מוראד שנאן: במוצרי חשמל ההשוואה קיימת.

נמרוד הגלילי: מוצרי עשה זאת בעצמך או כלי בית.

כרמל שאמה-הכהן: הלכנו על ההגדרה הבסיסית שבוודאות יש שם תמהיל של מוצרים זהים שהוא מספיק כדי לעשות את ההשוואה.

כרמל שאמה-הכהן: אם אתה משווה באותו ענף ואין מוצרים זהים, אז זה טוב להשוואה אבל זה לא נותן הרבה לצרכן.

כרמל שאמה-הכהן: פה, יש לך בסיס של מוצרי יסוד שהם זהים, זה נותן לך בסיס של השוואה שהוא באמת חד ערכי, איפה כדי לך לרכוש.

כרמל שאמה-הכהן: במוצרי חשמל, הרשתות הן יבואניות של חלק ממוצרי חשמל.

כרמל שאמה-הכהן: זאת משווקת את פיליפס וזאת משווקת את סמסונג וקשה להשוות.

כרמל שאמה-הכהן: הרבה מהמפרט הוא טכני.

כרמל שאמה-הכהן: אני בעד שאם אפשר להחיל את זה גם על חברי הכנסת ולראות מה הם עושים, גם זה יהיה בשקיפות.

נמרוד הגלילי: דבר נוסף, איפה יהיה המאגר?

נמרוד הגלילי: אנחנו חושבים שאם מדברים על מאגר, אז שזה יהיה מאגר ממשלתי בפיקוח ממשלתי.

נמרוד הגלילי: צריך להבין שמדובר גם באחריות על הצגת מחיר נוסף במקום מסוים.

נמרוד הגלילי: לכן, אם הולכים על דבר כזה שזה יהיה בפיקוח של הממשלה.

נמרוד הגלילי: אני רוצה לדעת שהמידע שהעברתי הוא המידע הנכון ושאף אחד לא עשה עליו כל מיני עיבודים לא נכונים.

נמרוד הגלילי: אחר-כך יבואו אלי בטענות כי משום מה המידע שהועבר לא הוצג נכון.

נמרוד הגלילי: שאלה נוספת: מה התדירות של המידע שמועבר?

נמרוד הגלילי: כל יום?

כרמל שאמה-הכהן: אונליין, כל יום.

יגאל אכטנברג: אם עושים מניפולציה זאת עבירה פלילית.

נמרוד הגלילי: לכן חשוב שזה יהיה מאגר ממשלתי ולא מאגר פרטי.

עירית פיליפ: אני היועצת המשפטית של מגה.

עירית פיליפ: אני לא רוצה להשבית שמחות אבל הדברים הם לא כל-כך פשוטים כמו שהם נראים.

עירית פיליפ: דיברו על מוצרים שהם מסומנים בצורה ארצית.

עירית פיליפ: למשל, פירות וירקות, בשר וחלקיו, מותגים פרטיים.

עירית פיליפ: אני מניחה שפירות וירקות זה מוצר מספיק חשוב שיהיה במאגר אבל אין לו ברקוד.

כרמל שאמה-הכהן: לעגבנייה אין ברקוד?

עירית פיליפ: לא.

עירית פיליפ: יש ברקוד נקודתי של הרשת.

עירית פיליפ: להציג את הדברים כל-כך פשוט?

עירית פיליפ: אנחנו באמת חושבים ששקיפות היא ראויה אבל אני חושבת שצריך לעשות את זה בצורה אחראית.

עירית פיליפ: אם יוצאים לדרך עם מאגר כזה, צריך לעשות עבודה מקיפה ויסודית.

עירית פיליפ: הרשתות גם אמרו שהן ישמחו לאזור.

עירית פיליפ: דיברנו קודם על המבצעים.

עירית פיליפ: המבצעים זה עולם שלם בפני עצמו.

עירית פיליפ: זה עולם של מבצעים שלא נמצא במרכז אלא נמצא בכל סניף וסניף.

עירית פיליפ: איך מתרגמים את כל המבצעים למשהו שהוא דיגיטלי?

עירית פיליפ: המלל?

כרמל שאמה-הכהן: מי הגורם המומחה המתמחה?

איריס לוי: יש לי פיתרון פשוט לקטע של המבצעים.

איריס לוי: אנחנו לא רוצים מבצעים, אנחנו רוצים מחירים זולים כל הזמן.

עירית פיליפ: זאת לא הכוונה, אני מניחה.

איריס לוי: אנחנו בגורם האנושי בעמותה ובצרכנות נבונה, אנחנו כל הזמן אומרים שאנחנו לא רוצים מבצעים.

איריס לוי: אם המחירים יהיו כל הזמן זולים, לא נצטרך לרדוף אחרי מבצעים.

איריס לוי: אני עוברת בשלושה סופרים כדי לראות איפה המבצעים, זה קשה.

שכיב מוראד שנאן: זה מה שכולם מנסים לעשות וזה לא הולך.

איריס לוי: אני לא רוצה מבצעים, נמאס לי לרדוף אחריהם.

עירית פיליפ: אני רוצה לדבר גם על היקף התחולה.

עירית פיליפ: דיברו על מכולות, מינימרקטים.

עירית פיליפ: אנחנו חושבים שהתחולה צריכה להיות כמה שיותר רחבה ולא להתחיל לצמצם אותה רק לרשתות הגדולות.

עירית פיליפ: אני חושבת שההגדרה צריכה להיות הכי רחבה שאפשר.

עירית פיליפ: אנחנו הצענו את ההגדרה של ההסכם הקיבוצי שחל על רשתות המזון.

אתי בנדלר: איפה הצעתם את ההגדרה?

עירית פיליפ: אנחנו מציעים את ההגדרה של רשת שיווק מזון, הגדרה שקיימת היום בהסכם הקיבוצי.

אתי בנדלר: אני מציעה שתעבירו לוועדה את הצעותיכם.

עירית פיליפ: אנחנו נעביר את ההגדרה והיא תכיל מספר רב יותר של רשתות כדי שבאמת יוכלו לעשות את ההשוואה.

עירית פיליפ: שוב, הדברים הם לא כל-כך פשוטים.

עירית פיליפ: צריך ללכת עקב בצד אגודל ולבדוק את כל הבעייתיות.

עירית פיליפ: אם יהיו טעויות, לא רק הרשתות יהיו חשופות אלא גם המדינה תהיה חשופה לכל מיני תביעות ייצוגיות ולכל מיני הפרשי מחיר.

עירית פיליפ: אני לא יודעת לגבי ההיתכנות הטכנית, עד כמה באמת תעבורת הנתונים של כל-כך הרבה חנויות בו זמנית לכל המערכת היא בכלל אפשרית, אבל את זה אני אשאיר למומחים בינינו.

עירית פיליפ: ישנה סוגיה נוספת של זמינות על המדף.

עירית פיליפ: יציגו מבצעים, יציגו מחירים זולים.

עירית פיליפ: אף אחד לא בודק האם באמת, כשרת מסוימת מציגה מחיר כל-כך זול בחנות, האם כשמגיעים לחנות המוצר באמת נמצא על המדף הזה.

עירית פיליפ: הבאת את הלקוח לחנות אבל המוצר לא נמצא על המדף.

עירית פיליפ: כל ההיבטים האלה צריכים להיבחן ברצינות, באחריות, לאט לאט.

עירית פיליפ: לצאת לדרך, אם מחליטים לצאת לדרך, בצורה הכי נכונה.

יגאל אכטנברג: איך מציגים היום מבצעים באתר של מגה?

עירית פיליפ: זה לא מבצעים של רשתות, זה עולם שונה.

תמר פינקוס: יכול להיות שמשהו אוזל ללא מבצע.

עירית פיליפ: זה לא מחייב.

עירית פיליפ: בואו לא נשווה.

עירית פיליפ: מי שלא מבין ולא יודע, שלא יגיד מה שהוא לא יודע.

עירית פיליפ: תודה רבה.

יגאל אכטנברג: מכל הפגישות עם אנשים טכניים, זה משהו שבהחלט אפשר להעלות.

יגאל אכטנברג: דבר אחד אני לא מבין מהרשתות.

יגאל אכטנברג: הסלולאר הוכיח שאם הוא לא לבד עושה את זה, הרגולטור מגיע והוא עושה מהפכה.

יגאל אכטנברג: אני חושב ששווה שהרשתות יבינו שזה מגיע, כי זה יגיע.

עירית פיליפ: אנחנו מבינים, רק רוצים לעשות את זה נכון.

יגאל אכטנברג: החוק הזה יעבור.

יגאל אכטנברג: תציעו אתם בדיוק את השיטה.

עירית פיליפ: כמות המוצרים שיש בסניף, אי-אפשר להשוות אותה לכמות המוצרים שמוכרים בסלולאר.

יגאל אכטנברג: אם הקופה יודעת, אני חושב שאנחנו יכולים לדעת.

כרמל שאמה-הכהן: אני חושב שסיימנו את הדיון הראשוני בהצעת החוק.

יוסי אריה: אין לי בעיה עם השלטים כי בשילוט מופיע המחיר הסופי.

יוסי אריה: אני מדבר על האמצעי.

יוסי אריה: אני לא העליתי את כל הבעיות הטכניות.

יוסי אריה: יש בעיות קשות עם דלקנים.

כרמל שאמה-הכהן: אני מציע שכל מייצג של כל ענף שיש לו בעיות טכניות ובעיות ספציפיות, יעביר אותן מראש כדי שנוכל לעמוד עליהם בצורה מעמיקה.

כרמל שאמה-הכהן: הישיבה הבאה נקבעה אחרי סוכות בהשתתפות השר איתן.

כרמל שאמה-הכהן: אני רוצה לאחל לכם ולכל מי שצופה בנו שנה טובה ומתוקה.

כרמל שאמה-הכהן: אני מקווה שבחג הבא נקנה עם האפליקציה שלנו.

כרמל שאמה-הכהן: הישיבה נעולה.